CELEX: 32020D2167
Language: sk
Date: 2020-12-17 00:00:00
Title: Vykonávacie rozhodnutie Komisie (EÚ) 2020/2167 zo 17. decembra 2020, ktorým sa mení vykonávacie rozhodnutie (EÚ) 2016/1918 o určitých ochranných opatreniach v súvislosti s chronickým chradnutím jeleňovitých predĺžením obdobia jeho uplatňovania [oznámené pod číslom C(2020) 8802] (Text s významom pre EHP)

21.12.2020   
               
               
                  SK
               
               
                  Úradný vestník Európskej únie
               
               
                  L 431/70
               
            
         VYKONÁVACIE ROZHODNUTIE KOMISIE (EÚ) 2020/2167
         zo 17. decembra 2020,
         ktorým sa mení vykonávacie rozhodnutie (EÚ) 2016/1918 o určitých ochranných opatreniach v súvislosti s chronickým chradnutím jeleňovitých predĺžením obdobia jeho uplatňovania
         
            
               [oznámené pod číslom C(2020) 8802]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 4 ods. 2,
         keďže:
         
                     (1)
                  
                  
                     V nariadení (ES) č. 999/2001 sa stanovujú pravidlá prevencie, kontroly a eradikácie prenosných spongiformných encefalopatií (ďalej aj „TSE“) v Únii. Uvedené nariadenie sa vzťahuje na produkciu a umiestňovanie živých zvierat a produktov živočíšneho pôvodu na trh a v určitých špecifických prípadoch na ich vývoz. Stanovuje sa v ňom okrem iného aj prijatie ochranných opatrení v prípade výskytu ohnísk nákazy TSE.
                  
               
                     (2)
                  
                  
                     Vo vykonávacom rozhodnutí Komisie (EÚ) 2016/1918 (2) sa stanovujú dočasné ochranné opatrenia v súvislosti s chronickým chradnutím jeleňovitých (ďalej len „CWD“). Uvedené rozhodnutie bolo prijaté po zistení šiestich prípadov CWD v populácii jeleňovitých v Nórsku v roku 2016: štyri v populácii sobov a dva v populácii losov. Bolo to prvýkrát, čo bolo zistené CWD v Európe, a prvýkrát, čo boli zistené prípady prirodzeného výskytu v populácii sobov na svete.
                  
               
                     (3)
                  
                  
                     V období od januára 2017 do septembra 2020 Nórsko informovalo Komisiu a členské štáty o šestnástich ďalších prípadoch CWD v populácii voľne žijúcich sobov, o piatich ďalších prípadoch CWD v populácii voľne žijúcich losov a o jednom prípade CWD v populácii jeleňa lesného. V roku 2018 bol vo Fínsku zistený prvý prípad CWD v Únii a ďalší prípad sa objavil v novembri 2020. Švédsko zistilo tri prípady v roku 2019 a ďalší v septembri 2020. Všetky prípady CWD zistené vo Fínsku a Švédsku boli v populácii voľne žijúcich losov.
                  
               
                     (4)
                  
                  
                     V kapitole A časti III bode A prílohy III k nariadeniu (ES) č. 999/2001 sa stanovuje trojročný program monitorovania CWD, ktorý sa vzťahuje na obdobie od 1. januára 2018 do 31. decembra 2020. Zber údajov však bude čiastočne pokračovať počas celého roka 2021 v súlade s technickými špecifikáciami programu monitorovania, aby sa v konečnom dôsledku zhromaždil väčší súbor údajov. Preto sa očakáva, že vedecké posúdenie výsledkov programu monitorovania, ktoré bude potrebné na vypracovanie budúcich možností politiky v oblasti CWD, bude k dispozícii až v roku 2022.
                  
               
                     (5)
                  
                  
                     Európsky úrad pre bezpečnosť potravín uverejnil 11. novembra 2019 vedecké stanovisko k aktuálnym informáciám o chronickom chradnutí jeleňovitých (CWD) III (3) (stanovisko EFSA). Na posúdenie toho, ako by sa závery a odporúčania uvedené v danom stanovisku EFSA mali zohľadniť v pravidlách Únie, však treba viac času.
                  
               
                     (6)
                  
                  
                     Vzhľadom na zistenie nových prípadov CWD v Nórsku, vo Fínsku a Švédsku a keďže sa čaká na výsledok trojročného programu monitorovania CWD a na vedecké posúdenie výsledkov tohto programu monitorovania, ktoré sa očakáva v roku 2022, ako aj vzhľadom na to, že na posúdenie stanoviska EFSA je potrebný dodatočný čas, obdobie uplatňovania vykonávacieho rozhodnutia (EÚ) 2016/1918 by sa malo predĺžiť do 31. decembra 2022.
                  
               
                     (7)
                  
                  
                     Vykonávacie rozhodnutie (EÚ) 2016/1918 by sa preto malo zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            V článku 4 vykonávacieho rozhodnutia (EÚ) 2016/1918 sa dátum „31. decembra 2020“ nahrádza dátumom „31. decembra 2022“.
         
         
            Článok 2
            Toto rozhodnutie je určené členským štátom.
         
         
            V Bruseli 17. decembra 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. ES L 147, 31.5.2001, s. 1.
         
            (2)  Vykonávacie rozhodnutie Komisie (EÚ) 2016/1918 z 28. októbra 2016 o určitých ochranných opatreniach v súvislosti s chronickým chradnutím jeleňovitých (Ú. v. EÚ L 296, 1.11.2016, s. 21).
         
            (3)  https://doi.org/10.2903/j.efsa.2019.5863.